Document ID: 32014R0167

A BIZOTTSÁG 167/2014/EU RENDELETE
(2014. február 21.)
a veszélyes vegyi anyagok kiviteléről és behozataláról szóló 689/2008/EK európai parlamenti és tanácsi rendelet I. mellékletének módosításáról
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a veszélyes vegyi anyagok kiviteléről és behozataláról szóló, 2008. június 17-i 689/2008/EK európai parlamenti és tanácsi rendeletre (1) és különösen annak 22. cikke (4) bekezdésére,
mivel:
(1)
A 689/2008/EK rendelet hajtja végre az 1998. szeptember 11-én aláírt és a Közösség nevében a 2003/106/EK tanácsi határozattal (2) jóváhagyott, a nemzetközi kereskedelemben forgalmazott egyes veszélyes vegyi anyagok és növényvédő szerek előzetes tájékoztatáson alapuló jóváhagyási eljárásáról (PIC-eljárás) szóló Rotterdami Egyezményt.
(2)
Helyénvaló figyelembe venni az egyes vegyi anyagok vonatkozásában az 1107/2009/EK európai parlamenti és tanácsi rendelet (3), az 528/2012/EU európai parlamenti és tanácsi rendelet (4), valamint az 1907/2006/EK európai parlamenti és tanácsi rendelet (5) nyomán hozott szabályozási intézkedéseket.
(3)
A Rotterdami Egyezmény részes felei konferenciájának 2013. április 28. és május 10. között tartott hatodik ülésén úgy határoztak, hogy az azinfosz-metilt, a perfluoroktán-szulfonsavat, a perfluor-oktánszulfonátokat, a perfluor-oktánszulfonamidokat és a perfluor-oktánszulfonilokat felveszik az egyezmény III. mellékletébe, így az említett vegyületekre az egyezmény értelmében a PIC-eljárás vonatkozik. Ezért a szóban forgó vegyi anyagokat el kell hagyni a 689/2008/EK rendelet I. mellékletének 2. részében szereplő vegyianyag-jegyzékből, és fel kell venni az említett melléklet 3. részében foglalt vegyianyag-jegyzékbe.
(4)
A Rotterdami Egyezmény részes felei konferenciáján a felek emellett úgy határoztak, hogy a kereskedelmi forgalomban lévő penta-bróm-difenil-étert, ideértve a tetra- és penta-bróm-difenil-étert, valamint a kereskedelmi forgalomban lévő okta-bróm-difenil-étert, ideértve a hexa- és hepta-bróm-difenil-étert, felveszik az egyezmény III. mellékletébe, így az említett vegyületekre az egyezmény értelmében a PIC-eljárás vonatkozik. Mivel a tetra-bróm-difenil-éter, a penta-bróm-difenil-éter, a hexa-bróm-difenil-éter és hepta-bróm-difenil-éter már szerepelnek a 689/2008/EK rendelet V. mellékletében és ennélfogva exporttilalom vonatkozik rájuk, e vegyi anyagok nem kerülnek felvételre a 689/2008/EK rendelet I. mellékletének 3. részében foglalt vegyianyag-jegyzékbe.
(5)
A didecil-dimetil-ammónium-klorid jóváhagyását az 1107/2009/EK rendelet szerint visszavonták, vagyis a didecil-dimetil-ammónium-kloridot tilos peszticidként használni a növényvédő szerek csoportjában, és ezért fel kell venni a 689/2008/EK rendelet I. mellékletének 1. részében található vegyianyag-jegyzékbe.
(6)
A 689/2008/EK rendelet 1. és 2. részében a klorátra vonatkozó bejegyzéseket módosítani kell annak pontosítása érdekében, hogy az érintett bejegyzés mely anyagokra vonatkozik.
(7)
A 689/2008/EK rendeletet ezért ennek megfelelően módosítani kell.
(8)
Annak érdekében, hogy a tagállamoknak és az ágazatnak elegendő ideje legyen meghozni az e rendelet betartásához és végrehajtásához szükséges intézkedéseket, e rendelet alkalmazását indokolt későbbre halasztani.
(9)
Az e rendeletben előírt intézkedések összhangban vannak az 1907/2006/EK rendelet 133. cikkével létrehozott bizottság véleményével,
ELFOGADTA EZT A RENDELETET:
1. cikk
A 689/2008/EK rendelet I. melléklete e rendelet mellékletének megfelelően módosul.
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ezt a rendeletet 2014. május 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2014. február 21-én.

Labels: 3
20
1
6